C 47/124
RO
Jurnalul Oficial al Uniunii Europene
7.2.2023
Miercuri, 6 iulie 2022
32.
reafirmă că sunt esențiale instituționalizarea învățării limbilor oficiale în Kosovo și accesul egal la servicii și informații în limbile oficiale; salută, în acest sens, înființarea Departamentului de studii balcanice la Universitatea din Pristina și decizia de a deschide un centru lingvistic pentru învățarea limbilor oficiale din Kosovo;
33.
solicită din nou o mai bună incluziune a persoanelor care aparțin minorităților, inclusiv a comunităților de romi, așkali, egipteni, bosniaci, turci și gorani, precum și a persoanelor cu dizabilități și a persoanelor strămutate, oferindu-le acces la servicii adecvate de sănătate, la protecție socială, educație, justiție, locuințe, oportunități de angajare și alte servicii sociale și publice, și asigurându-le accesul la luarea deciziilor politice și sociale, abordând în același timp eficient formele intersecționale de discriminare cu care se confruntă aceste grupuri printr-o abordare instituțională sistemică; îndeamnă să se intensifice eforturile de combatere a atitudinilor negative față de romi; încurajează guvernul să accelereze lucrările privind o nouă strategie și un nou plan de acțiune aferent perioadei 2021-2026 pentru incluziunea comunităților de romi, așkali și egipteni din Kosovo;
34. solicită revizuirea urgentă a manualelor școlare, care oferă informații eronate și folosesc un limbaj și descrieri discriminatorii pentru minoritățile etnice, minoritățile sexuale și femei; încurajează autoritățile guvernamentale să continue inițiativa și proiectul UE „Sprijin din partea Uniunii Europene pentru învățământul de bază și secundar”, susținut de UE, care a fost lansat la sfârșitul anului 2021 și care urmărește actualizarea acestor manuale;
35.
felicită Kosovo pentru coexistența pașnică a comunităților religioase și îi cere să își intensifice eforturile pentru a oferi grupurilor minoritare șanse egale, o reprezentare adecvată în viața politică și culturală și protecția și promovarea patrimoniului cultural, a limbilor și a tradițiilor minorităților sale naționale și religioase; salută inițiativa guvernului kosovar de a se consulta periodic și de a se întâlni cu toate comunitățile care trăiesc în Kosovo, ca parte a dialogului intern, și salută crearea noii poziții guvernamentale a viceprim-ministrului pentru chestiuni legate de minorități și drepturile omului;
36. recunoaște că constituția Kosovo este foarte progresistă în ceea ce privește drepturile minorităților; remarcă, în acest sens, cu regret că petiția a aproape 500 de persoane care, la nivel istoric, s-au autoidentificat ca bulgari, înregistrată la Adunarea din Kosovo în mai 2018, nu a fost încă luată în considerare și recomandă ca aceste drepturi să fie consacrate în lege și asigurate în practică;
37. subliniază că libertatea mass-mediei este unul dintre pilonii esențiali ai democrației și că jurnaliștii trebuie protejați împotriva presiunilor politice; condamnă presiunile politice la care aceștia sunt adesea supuși și folosirea proceselor publice strategie împotriva participării publice pentru a-i intimida și care duc, de asemenea, la autocenzură; subliniază că este inacceptabilă folosirea limbajului defăimător împotriva jurnaliștilor; avertizează împotriva oricăror declarații care stigmatizează mass-media, în special din partea oficialilor și a personalităților publice care ar trebui să conducă prin exemplu;
38. remarcă faptul că peisajul mediatic a fost deformat în ultimii ani, investițiile pe scară largă conducând la creșterea influenței sectorului privat asupra principalelor canale mass-media, iar mass-media online este frecvent utilizată pentru șantaj comercial și politic; reiterează necesitatea de a garanta transparența mass-mediei, inclusiv în ceea ce privește proprietatea asupra mass-mediei; salută numirea noului consiliu de administrație al radiodifuziunii publice RTK printr-un proces transparent și bazat pe merit; cere găsirea unei soluții durabile pentru a asigura independența editorială a RTK;
39. este profund îngrijorat de persistența unui nivel ridicat de violență domestică și de gen, precum și de violența împotriva copiilor, în Kosovo, de numărul de cazuri de femicid și performanța nesatisfăcătoare a sistemului judiciar în urmărirea eficientă a cazurilor de femicid și violență bazată pe gen; cere aplicarea efectivă a strategiei naționale de combatere a violenței domestice și a violenței de gen; subliniază că educația este esențială pentru a combate discriminarea de gen; subliniază necesitatea de a asigura o funcționare adecvată a sistemului de protecție, prevenire și judecare a tuturor formelor de violență de gen, inclusiv prin creșterea numărului de agenți de aplicare a legii și de judecători sensibili la dimensiunea de gen, prin sporirea sprijinului acordat adăposturilor pentru femei și asistenței juridice pentru victime, precum și campaniilor de conștientizare a publicului;